
Képviselő-testület

2021. december 9-i ülésére

Tisztelt Képviselő-testület!

Tárgy: Javaslat Budapest Főváros XIV. Kerület Zugló Önkormányzata Képviselő-testületének a XIV. kerület közigazgatási területén a járművel várakozás rendjének kialakításáról, és az üzemképtelen járművek tárolásának szabályozásáról szóló 26/2017. (VI.26.) önkormányzati rendelete módosítására
I. Előzmények:

A tárgyban szereplő 26/2017. (VI.26.) önkormányzati rendelet (a továbbiakban: zuglói parkolási rendelet) módosítására 2021. évben több alkalommal sor került, utolsó változtatása a 2021. június 14. napján megtartott Képviselő-testületi ülésen történt a 30/2021.(VI.14.) önkormányzati rendelet megalkotásával. 
A zuglói parkolási rendeletet korábban módosító 7/2021.(II.26.) önkormányzati rendelet új várakozási hozzájárulást vezetett be „Napi egyórás várakozási hozzájárulás” elnevezéssel, mivel korábban felmerült a zuglói lakosok részéről az az igény, hogy ne csak az állandó lakóhelyük szerinti várakozási övezet területén parkolhassanak ingyenesen Zuglóban, hanem Zugló egész közigazgatási területén. A napi egyórás várakozási hozzájárulás biztosításával ez az igény megvalósult. E várakozási hozzájárulást a Zuglóban bejelentett állandó lakóhellyel rendelkező lakosok lakóhelyenként, az általuk megjelölt, üzemben tartásukban lévő 1 darab gépjárműre kérhetik. A lakosok minden várakozási díjfizetés köteles napon, napi 1 alkalommal, maximum 60 percig Zugló közigazgatási területén belül bármelyik fizetős várakozási helyen ingyen parkolhatnak. 
A 2021. február 25-én elfogadott rendelet-módosítás 2021. július 1. napjától lépett hatályba, ettől az időponttól kezdődően vezette be az Önkormányzat a Napi egyórás várakozási hozzájárulást. 
A zuglói parkolási rendelet szabályozása szerint 2022. január 1. napjától a 2022. évre érvényes napi egyórás várakozási hozzájárulási kérelem elbírálásának, nyilvántartásának a költségtérítése gépjárművenként 5.000,- Ft, mely az eljárás megkezdését követően nem igényelhető vissza.
A Magyar Közlöny 208. számában megjelent a - veszélyhelyzettel összefüggő átmeneti szabályokról szóló 2021. évi XCIX. tv. hatálybalépéséről rendelkező - 2021. évi CXV. törvény, melynek 4. § 20. és 21. pontjai miatt a fent jelzett költségtérítés összegét nem léptetheti hatályba az Önkormányzat. Az önkormányzatokra vonatkozó „díjemelési tilalom” ugyanis a törvény szabályozása szerint meghosszabbításra került 2021. december 31. napjához képest 2022. június 30. napjáig.
A COVID-19. koronavírus világjárvány következményei miatt - az Ügyfélszolgálat tehermentesítése érdekében - szükségessé vált 2021. évre vonatkozóan olyan rendeleti szabályozás bevezetése, mely a „napi egyórás várakozási hozzájárulás” rendelkezéseinek a kiegészítését tartalmazta. A kiegészítés az eljárási szabályok könnyítését célozta a zuglói lakosok részére, ugyanis kimondta, hogy 2021. évben kérelem benyújtása nélkül is jogosulttá válik napi egyórás várakozási hozzájárulásra az a lakos, aki 2021. évre érvényes lakossági várakozási hozzájárulással rendelkezik. Ez a változtatás a 30/2021.(VI.14.) módosító önkormányzati rendeletben került szabályozásra, és 2022. 01.31-ig marad hatályban.
A napi egyórás várakozási hozzájárulás 2021. július 1-jei bevezetését követően felmerült ügyfélszolgálati tapasztalatok, a lakossági várakozási hozzájárulásra és a napi egyórás várakozási hozzájárulásra vonatkozó, valamint az intézményi várakozási hozzájárulásra vonatkozó rendeleti szabályok áttekintése, valamint a jogharmonizáció indokolttá teszi a tárgyban szereplő zuglói parkolási rendelet módosítását.
II. Vélemények és előzetes hatásvizsgálat:

A zuglói parkolási rendelet módosításának indokai:

· Az előzményekben jelzett 2021. évi CXV. törvény 4. § 20. és 21. pontjai miatt - mely az önkormányzatokra vonatkozó díjemelési tilalom meghosszabbítását tartalmazza 2022. június 30-áig - a napi egyórás várakozási hozzájárulás költségtérítésre vonatkozó szabályai 2022. január 1. napján nem léphetnek hatályba, hatályon kívül helyezésük indokolt (rendelet-módosítás 8. §)
· A Parkolási Ügyfélszolgálat tehermentesítését szolgálja az a szabály, mely szerint a lakossági várakozási hozzájárulással rendelkező lakosok kérelem nélkül jogosultságot szereznek a napi egyórás várakozási hozzájárulásra 2022. évben is. A zuglói parkolási rendeletben 2021-ben ez a rendelkezés szerepelt, és a módosítás kiterjeszti ezt a szabályozást 2022-re is. A módosítás így továbbra is lehetővé teszi, hogy a COVID-19 világjárvány miatt az ügyfelekkel való személyes érintkezés minimális szintre szorítkozzon. (rendelet-módosítás 4. §)
· A rendelet-módosításban a lakossági várakozási hozzájárulás, és a napi egyórás várakozási hozzájárulás jogosultsági feltételeinek egységesítését javaslom a tekintetben, hogy a „céges autók” vonatkozásában is kaphassanak a zuglói lakosok napi egyórás várakozási hozzájárulást. 
Jelenleg a napi egyórás várakozási hozzájárulás nem adható arra a gépkocsira, melyet a zuglói lakos a munkáltatótól kizárólagos használatba kapott és az a munkáltató üzemben tartásában, lízingelésében vagy tartós bérletében van. 2021. november 3-ai adatok szerint 770 személy, aki lakossági várakozási hozzájárulással rendelkezik, napi egyórás várakozási hozzájárulásra nem jogosult, mivel „céges autót” használ. (rendelet-módosítás 3. §)
· Az intézményi várakozási hozzájárulások vonatkozásában a Zugló Információs és Médiacsoport Kft-nél alkalmazottak részéről több alkalommal felmerült az a jogos igény, hogy az intézményi várakozási hozzájárulások ne a munkahelyük székhelye, telephelye szerinti várakozási övezetre vonatkozzon, hanem a kerület egészére. Ennek indoka, hogy a foglalkoztatottak egy része a munkáját – annak jellegénél fogva – nem a székhelyhez kötve végzi, hanem az egész kerületet érintően. Javaslatom szerint a 12 intézményi várakozási hozzájárulásból 6 db. „ingyenes” várakozási hozzájárulás a kerület egészére vonatkozó jogosultságot adjon. (rendelet-módosítás 2. §)

· A módosítás kimondja, hogy a lakossági várakozási hozzájárulás mellett a napi egyórás várakozási hozzájárulás is intézhető weboldalon ügyfélablakon keresztül, kivéve a céges autókra vonatkozó ügyintézést. (rendelet-módosítás 6-7. §)
· A rendelet-módosítás szabályozza azt a helyzetet is, amely évvégéhez közeledve mindig bekövetkezik a parkolás üzemeltetést végző társaság ügyfélszolgálatán.

A lakossági várakozási hozzájárulás, és az idén bevezetett napi egyórás várakozási hozzájárulás iránti kérelmek egyszerre, egyidőben, tárgyév első napjaiban terhelik az ügyfélszolgálatot aránytalanul nagyszámú ügyfél részvételével.
Ezt küszöböli ki, illetve legalizálja az a szabályozás, mely szerint a lakossági várakozási hozzájárulás, és a napi egyórás várakozási hozzájárulás iránti kérelmek beadása decemberben megkezdődhet, de a várakozási hozzájárulások érvényességének a kezdete a tárgyév első napja, elsőként 2022. január 1-je lesz. (rendelet-módosítás 5. §)
A jogalkotásról szóló 2010. évi CXXX. törvény 17. §-a alapján a rendeletalkotás várható hatásai a következők: 
- A rendelet-módosításnak társadalmi, gazdasági, költségvetési kihatása: A napi egyórás várakozási hozzájárulások jogosulti körének kiterjesztésével nő az ügyfelek elégedettsége, a változtatások folytán nő az elvégzett munka hatékonysága a parkolás-üzemeltető ügyfélszolgálati irodai feladatainak ellátása során, az on-line ügyintézés kiterjesztése, az eljárások összevonása csökkenti a parkolás-üzemeltető ügyfélszolgálati részlegének a leterheltségét.
 - Környezeti és egészségi következmények: az önkormányzati rendelet módosításának környezeti és egészségügyi hatása: nincs

- Az önkormányzati rendelet módosításának adminisztratív terhe: adminisztrációs-teher növekedés jelentkezik, de a meglévő parkolás-üzemeltető ügyfélszolgálati irodai létszám alkalmas a megnövekedett feladatok ellátására.
- A jogalkotás elmaradásának várható következménye: elégedetlen állampolgárok, megnövekedett számú panaszok.
- Az önkormányzati rendelet végrehajtásához személyi, tárgyi többletfeltétel: nem szükséges.
Jogi Főosztály: Az előterjesztésben közölt adatok, és egyéb információk alapján az előterjesztéshez jogi észrevételt nem tesz.
Gazdasági Főosztály: A rendelet tervezet bevételek elmaradását eredményezi. A központi jogszabály miatti kötelező érvényű díjemelés tiltása eleve rontja a bevételi szintet, ezen túl a saját hatáskörben adandó további kedvezmények szintén költségvetési bevételek csökkenésével járnak.
Jegyző törvényességi véleménye: Észrevételt nem tesz.

Kérem a T. Képviselő-testületet, hogy a rendelet-tervezetet tárgyalja meg és döntsön a rendeletalkotási javaslatról.
III. Bizottsági vélemények

Az előterjesztést a Pénzügyi és Költségvetési Bizottság, valamint a Jogi és Ügyrendi Bizottság tárgyalja.
IV. Döntési javaslat:

Budapest Főváros XIV. Kerület Zugló Önkormányzata Képviselő-testülete megalkotja az előterjesztés 1. mellékletét képező, a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet módosításáról szóló .…/2021. (……) önkormányzati rendeletet.
A rendeletalkotáshoz minősített szavazattöbbség szükséges Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján.

Budapest, 2021. november 26.

Horváth Csaba

polgármester
Mellékletek felsorolása:
1. melléklet: rendeletalkotási javaslat és annak indokolása
2. melléklet: hatályos rendelet
Előterjesztést készítette:
Kovács-Csincsák László 

